b'\n_START_ARTICLE_\nValo Bratina\n_START_SECTION_\n\xc5\xbdivljenje in delo\n_START_PARAGRAPH_\nV rojstnem kraju je obiskoval ljudsko \xc5\xa1olo, v Ljubljani umetni\xc5\xa1ko-obrtno in 1904\xe2\x80\x9306 dramati\xc4\x8dno \xc5\xa1olo. Skromno \xc5\xa1olsko izobrazbo si je \xc5\xa1iril na odrih v Trieru, Essnu, Geri, Osnabr\xc3\xbccku, D\xc3\xbcsseldorfu in Detmoldu, kjer se je u\xc4\x8dil dramatske teorije pri dramaturgu-re\xc5\xbeiserju Hansenu. Leta 1904 je za\xc4\x8del nastopati v De\xc5\xbeelnem gledali\xc5\xa1\xc4\x8du v Ljubljani (dana\xc5\xa1nja stavba Opere v Ljubljani), nato v slovenskem gledali\xc5\xa1\xc4\x8du v Trstu, 1912 do 1914 ponovno v Ljubljani, bil do 1918 pri vojakih, 1918 do 1919 pri Narodnem gledali\xc5\xa1\xc4\x8du v Ljubljani, potem v Mariboru, kjer je bil od 1921 upravnik gledali\xc5\xa1\xc4\x8da, 1922-1926 ravnatelj njegove Drame. V njej je utrl pot ekspresionizmu in moderni slovenski dramatiki ter zasnoval samosvojo razli\xc4\x8dico nasproti ljubljanskemu gledali\xc5\xa1\xc4\x8du. V Celju in Ptuju je posku\xc5\xa1al organizirati avantgardni gledali\xc5\xa1\xc4\x8di, pa se je moral zadovoljiti s pogodbenim igranjem v ljubljanski Drami (1928-1945). Po koncu vojne je pomagal o\xc5\xbeivljati slovensko gledali\xc5\xa1\xc4\x8de v Trstu. Kot upravnik je postavil temelje poklicnemu gledali\xc5\xa1\xc4\x8du v Celju, nato je do smrti deloval na ljubiteljskih odrih v Ljubljani in okolici._NEWLINE_Igral je zlasti karakterne vloge. Kot re\xc5\xbeiser je bil samostojen in izviren zlasti v inscenaciji, v kateri poudarja slikovitost, enotnost in skladnost scene z igro. Prvi je uprizoril ve\xc4\x8d slovenskih izvirnih dram.'